L'alcalde de Sagunt anima a participar en el programa Itinerari Professional d'Inserció Sociolaboral
14 de novembre 2017

![](/media/vk5fww53/66_c_programainsercionsociolaboral_01.jpg)  

L'alcalde de Sagunt, Quico Fernández, ha visitat este matí les oficines de Promoció Econòmica i Serveis Socials situades en el barri de Baladre del Port de Sagunt. L'objectiu d'esta visita ha sigut comprovar el funcionament dels plans que l'Ajuntament de Sagunt està duent a terme, tant de Serveis Socials com de Promoció Econòmica.

Referent a la política d'assistència social, Quico Fernández ha expressat que “**nosaltres hem augmentat de manera molt clara les ajudes a l'atenció directa i bàsica, perquè la crisi econòmica ha generat unes xifres de persones en situació de pobresa i exclusió social molt dramàtiques, no solament a Sagunt, sinó que es calcula que el 30% de la població està en risc o en exclusió**”. En este sentit, ha destacat que “**les accions directes per a ajudar la gent a atendre les seues necessitats bàsiques són evidents i és una qüestió política, humanitària, que després cada administració té la seua sensibilitat i cada estat de la Unió Europea té les seues polítiques socials. Però, jo crec que Espanya en el seu conjunt permet situacions que són absolutament inhumanes, i ací està l'ajuntament per a resoldre estes qüestions**”. Fernández ha afegit que l'Ajuntament de Sagunt té programes d'ocupació que s'han implantat no solament l'actual govern, “**a contra corrent de les normes restrictives i també inhumanes del govern del Partit Popular i del ministre Montoro, i també tenim programes d'inserció laboral, per la qual cosa és molt important que la ciutadania que està en esta situació puga accedir a programes de formació per a poder incorporar-se al món laboral**”.

D'altra banda, l'alcalde també ha parlat dels programes de formació i itineraris que permeten als veïns l'accés al món laboral, uns programes que “**encara que no són una garantia directa, sí que és una necessitat per a poder tenir més garanties d'èxit en la cerca de treball \[...\] És fonamental que totes les persones que estan en risc d'exclusió social obtinguen les eines i puguen accedir a les ofertes de treball**”.

Concretament, en referència al programa anomenat Itinerari Professional d'Inserció Sociolaboral que s'està aplicant en Baladre, Fernández ha explicat que són 150 els veïns i veïnes del barri que s'estan beneficiant del programa, xifres que considera “**insuficients, i així ho he transmès en l'oficina i també als veïns que estaven pel carrer, ja que és molt necessari sensibilitzar-se d'usar este recurs, esta oportunitat que, des de la Generalitat i l’Ajuntament, se'ls està exposant, perquè tenim clar que la millor manera d'eixir de l'exclusió social és el treball, no l'assistència. L'assistència és necessària perquè no tenim una vareta màgica per a crear ocupació, però, sobretot, el que la gent en general, i els joves en particular, tinguen clar que necessiten la formació reglada, no reglada i tot allò que l'administració posa al seu abast perquè la seua possibilitat de trobar un treball que dignifique la seua vida siga major**”.​

 ![](/media/w5vdbp0r/66_c_programainsercionsociolaboral_02.jpg)  
  

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-anima-a-participar-en-el-programa-itinerari-professional-d-insercio-sociolaboral/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-anima-a-participar-en-el-programa-itinerari-professional-d-insercio-sociolaboral/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-anima-a-participar-en-el-programa-itinerari-professional-d-insercio-sociolaboral/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-anima-a-participar-en-el-programa-itinerari-professional-d-insercio-sociolaboral/)